Ucraina a afirmat că bombardamentele rusești au vizat sâmbătă civili din două orașe din regiunea nord-estică Harkov, iar președintele Volodimir Zelenski a raportat succese ale trupelor care luptă împotriva unui nou atac rusesc în această regiune, transmite Reuters. „Ocupantul își pierde infanteria și echipamentele, pierderi tangibile, chiar dacă, la fel ca în 2022, conta pe un avans rapid pe teritoriul nostru", a declarat Zelenski. El a spus și că forțele sale au respins un asalt mai la sud, în jurul orașului Ceasiv Iar (Donețk), o țintă-cheie în efortul rusesc: „Soldații noștri au distrus mai mult de 20 de vehicule blindate ale ocupantului".
Toate informațiile despre războiul din Ucraina - ziua 816 - LIVE pe HotNews.ro:
08:46 Forțele aeriene ucrainene au transmis că rușii au atacat azi-noapte cu 37 de drone Shahed, lansate din regiunile Primorsko-Akhtarsk și Kursk din Federația Rusă.
„Unitățile de rachete antiaeriene ale Forțelor Aeriene, grupurile mobile de foc ale Forțelor de Apărare ucrainene și unitățile de război electronic au fost implicate în respingerea atacului aerian inamic.
Ca urmare a luptei aeriene, toate cele 37 Shahed au fost doborâte în regiunile Kiev, Odesa, NIkolaev, Sumî, Viniția, Jigtomir, Cherkasî și Herson”, au spus forțele aeriene ucrainene pe Telegram.
08:39 Forțele rusești și-au intensificat recent efortul de a cuceri orașul Ceasiv Iar, important din punct de vedere operațional, notează Institutul pentru Studiul Războiului (ISW).
Trupele rusești încearcă să exploateze modul în care operațiunile ofensive rusești din nordul regiunii Harkov și operațiunile ofensive în curs de desfășurare în estul Ucrainei au generat o presiune mai mare asupra forțelor ucrainene la nivelul întregului teatru de operații.
Cucerirea de către ruși a orașului Ceasiv Iar ar fi semnificativă din punct de vedere operațional, deoarece ar oferi forțelor rusești poziții favorabile pentru a lansa operațiuni ofensive ulterioare împotriva orașelor Kostyantynivka și Druzhkivka, orașe care formează porțiunea sudică a unei centuri defensive ucrainene care reprezintă coloana vertebrală a apărării Ucrainei în regiunea Donețk, notează ISW.
Scurtă recapitulare a evenimentelor recente:
- Zelenski: „Partenerii noștri se tem că Rusia va pierde acest război” și ar vrea ca Kievul „să câștige în așa fel încât Rusia să nu piardă”. Preşedintele ucrainean ar fi făcut aceste declarații în timpul unei întâlniri cu jurnaliștii.
- Expert ucrainean despre criza de soldați de pe front: „Nimeni nu vrea să moară, să lupte”. „Noi avem un război, nu o competiție de motorsport, unde participă cineva vrea”. Specialistul militar Mykhailo Samus a explicat într-un interviu oferit din Ucraina pentru HotNews.ro care sunt controversele noii legi a mobilizării.
- „Noi nu putem face nimic”. Zelenski critică Occidentul pentru că a interzis Ucrainei să folosească arme furnizate de Europa și Statele Unite pentru a lovi teritoriul rusesc.
- Polonia va construi fortificații la granița cu Rusia și Belarus. Polonia va investi peste 2 miliarde de euro în securizarea şi întărirea frontierei sale estice, care este de asemenea frontiera Uniunii Europene.
- Rusia acuză Ucraina că lovește teritoriul rusesc cu bombe ghidate franceze şi rachete anti-radar americane.
- „Este un lux dacă putem trage 30 de obuze”. Ce spun comandanții de artilerie ucraineni din Donețk. Pentru comandantul ucrainean de artilerie Oleksandr Kozachenko, muniția americană mult așteptată nu poate veni îndeajuns de repede.
- Forţele rusești au luat captivi zeci de civili în oraşul de graniţă Vovchansk, a declarat un oficial ucrainean, acuzând totodată că cei capturaţi au fost folosiţi ca „scuturi umane”.
- O instanță rusă a ordonat ca activele, conturile, proprietățile și acțiunile Deutsche Bank să fie confiscate în Rusia, ca parte a unui proces în care este implicată banca germană.
---------------